b'\n_START_ARTICLE_\n\xc4\x8cinele\n_START_PARAGRAPH_\n\xc4\x8cinele (imenovane tudi "rene") so medeninasti kovani kro\xc5\xbeniki orientalskega izvora. Po njih se udarja s tolkali drugih glasbil, lahko pa se tudi udarja z enim delom po drugem. Dajejo zelo svetal in prodoren zvok brez dolo\xc4\x8dene tonske vi\xc5\xa1ine. Uporaba \xc4\x8dinel je prakti\xc4\x8dno nujna in se veliko uporablja pri voja\xc5\xa1kih in podobnih godbah, predvsem pri pihalnih godbah._NEWLINE_\xc4\x8cinele imajo mesto tudi v setih bobnov v sodobni glasbi. V ta namen se uporablja ve\xc4\x8d vrst \xc4\x8dinel. Najpomembnej\xc5\xa1i je\xc2\xa0\xc2\xbbhi-hat\xc2\xab, ki je sestavljen iz dveh \xc4\x8dinel obrnjenih ena proti drugi in je name\xc5\xa1\xc4\x8den na posebno stojalo s pedalom. Ve\xc4\x8dinoma ima 14" premera, precej pogosto pa tudi 12", 13" ali 15". Ostale samostojne \xc4\x8dinele so\xc2\xa0\xc2\xbbsplash\xc2\xab\xc2\xa0\xc4\x8dinele (8"-13"),\xc2\xa0\xc2\xbbcrash\xc2\xab\xc2\xa0\xc4\x8dinele (14"-20") ter\xc2\xa0\xc2\xbbride\xc2\xab\xc2\xa0\xc4\x8dinele (20"-24"). Posebna vrsta \xc4\x8dinel so \xc5\xa1e\xc2\xa0\xc2\xbbchina\xc2\xab\xc2\xa0\xc4\x8dinele, ki imajo zna\xc4\x8dilno obliko in glasen ter kratek zvok._NEWLINE_Najbolj znani proizvajalci \xc4\x8dinel so Paiste, Sabian in Zildjian, priljubljene pa so \xc5\xa1e Meinl, Istanbul Agop, Istanbul Mehmet ter Wuhan.'